Приета с Решение № 412 от Протокол № 20/25.09.2020 г. на Общински съвет – Берковица
Изменена и допълнена с Решение № 582 от Протокол № 28/25.07.2025 г.

НАРЕДБА
ЗА ОПРЕДЕЛЯНЕ ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА БЕРКОВИЦА
РАЗДЕЛ І

ОБЩИ ПОЛОЖЕНИЯ
Чл.1 (1) Тази Наредба определя обема на животновъдната дейност и местата за отглеждане на селскостопански животни на територията на община Берковица.

1.
В жилищните зони в границите на регулация на населените места на територията на община Берковица, с изключение на териториите, попадащи в Централна градска част на гр. Берковица, е позволено отглеждането на селскостопански животни само за лични нужди.

2.
Максималният допустим брой селскостопански животни, които могат да се отглеждат за лични нужди в жилищните зони в границите на регулация на населените места, с изключение на територията на община Берковица, попадащи в Централна градска част на гр. Берковица, по видове, е определен в Приложение № 1, неразделна част от тази наредба.

3.
Отглеждането на селскостопански животни за стопански цели на територията на община Берковица се извършва извън жилищните зони в границите на регулация на населените места.

(2) Наредбата не се отнася за отглеждане на животни–компаньони и пчелни семейства.
Чл.2 Наредбата има за цел да създаде условия и предпоставки за:

1. устойчиво развитие на животновъдството.

2. създаване, съхраняване и усъвършенстване на популации от селскостопански животни, адаптирани за агроекологичния район на Община Берковица.
3. ефективно управление и контрол на качеството при производство и предлагане на пазара на живи животни.
4. опазване здравето на животните и хуманното отношения към тях.
5. опазване на околната среда от вредните въздействия на животновъдството и свързаните с него производства.
РАЗДЕЛ ІІ
ПРАВА И ЗАДЪЛЖЕНИЯ НА ОБЩИНА БЕРКОВИЦА
Чл. 3. Кметът на общината, кметовете на кметства/кметски наместници или упълномощени длъжностни лица осъществяват контрол при отглеждането на селскостопански животни, като:

1. съдействат за организиране на изпълнението на мерките за профилактика, ограничаване и ликвидиране на болестите по животните;

2. организират изпълнението на разпоредените от Централния епизоотичен съвет и от комисиите по чл. 128, ал. 1 от Закона за ветеринарномедицинската дейност мерки за ограничаване и ликвидиране на болести по животните

3. съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;

4. районират пасищата и водопоите в зависимост от епизоотичната обстановка, а при необходимост - забраняват използването им;

5. предприемат мерки за недопускане на животни в депата за отпадъци;
6. предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;

7. организират определянето на терен за загробване на труповете на животни и предприемат действия за събиране и унищожаване на странични животински продукти извън обектите по чл. 259, ал. 1 и 2 и инсталациите по чл. 259а, в случаите, определени в чл. 19, параграф 1 от Регламент (ЕО) № 1069/2009;

8. предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;

9. предприемат мерки за недопускане на свободно движение на животни по улиците на населените места;

10. определят маршрута на движение на животните от сборни стада по улиците на населените места;

11. осъществяват контрол за спазване разпоредбите на настоящата наредба;
12. поддържат и актуализират публичен регистър на домашните кучета, ловните кучета и кучетата, които придружават или охраняват селскостопански животни, които се придвижват към регистриран животновъден обект;
13. организират ежегодно в срок до 20 октомври извършването на инвентаризация на животните в животновъдните обекти - лични стопанства, и изготвят списък, който съдържа имената на собствениците на животни, броя, вида и категорията на животните от животновъдните обекти; в срок до 7 работни дни от извършване на инвентаризацията предават списъка на официалния ветеринарен лекар, отговарящ за съответната община, и го поставят на видно място;

(2) При възникване на епизоотично огнище, освен задълженията по ал. 1, кметовете и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като:

1. актуализират списъка по ал. 1, т. 13;

2. организират дейностите по загробване на труповете на животните по реда на наредбата по чл. 259, ал. 3 от Закона за ветеринарномедицинската дейност;

3. осигуряват транспорт и организират извозването на труповете на животните до терена за загробване;

4. под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;

5. осигуряват помощен персонал и технически средства, необходими за изпълнение на мерките за ограничаване и ликвидиране на болестта по животните на съответната територия;

6. съвместно с органите на МВР ограничават достъпа на външни лица до населените места, на чиято територия е констатирано епизоотичното огнище;

7. забраняват провеждането на масови мероприятия в населените места, на чиято територия е констатирано епизоотичното огнище;

8. участват в комисиите по чл. 137, ал. 14 от Закона за ветеринарномедицинската дейност.

Чл. 4. При изпълнение на задълженията по чл. 3 от настоящата наредба, кметът на общината или упълномощени от него длъжностни лица съгласуват действията си с органите на РЗИ, РИОСВ, ОДБХ, МВР и други органи и институции, при необходимост.
РАЗДЕЛ ІІІ
ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИ ЛИЦА
Чл.6 (1)Физическите и юридическите лица в населените места имат право:

1. Да изграждат лични стопанства в рамките на допустимия, съгласно Приложение№1 брой животни;
2. Да отглеждат животни за лични и промишлени нужди;
Чл.7 (1) Физическите и юридическите лица в населените места на територията на Община Берковица са длъжни да:
1. Изграждат лични стопанства в съответствие със ЗУТ и съгласуват с Община Берковица  инвестиционните си намерения;
2. Спазват регламентирания брой животни, в регулационните граници на населените места (Приложение №1);

3. Извършват ежегодно в срок до 20 октомври инвентаризация на животните в обектите и в срок до 7 работни дни от извършването на инвентаризацията подават до официалния ветеринарен лекар, отговарящ за съответната община, декларация по образец, утвърден от изпълнителния директор на БАБХ и декларация във връзка с чл. 3, т. 13 от Наредбата /Приложение № 2/;
4. Предотвратяват и ограничават замърсяването на околната среда, следствие отглеждането на животни;

5. Опазват околната среда за сегашните и бъдещи поколения и защитата на здравето на хората;
6. Запазват комфорта на живот на жителите на населените места.

(2) (Изменена и допълнена с Решение № 582 от Протокол № 28/25.07.2025 г.) За нарушения по ал. 1 на настоящия член, виновните лица се наказват с глоба в размер от 100лв. (51,13 евро) до 300 лева (153,39 евро).
Чл. 8 (1) Собствениците на селскостопански животни осигуряват места в своя имот за временно съхранение на оборската тор, като площадката за съхранение е на минимум 10 метра от жилищни сгради. Торта се изнася минимум три пъти в месеца, а през летния сезон минимум веднъж седмично.
(2) (Изменена и допълнена с Решение № 582 от Протокол № 28/25.07.2025 г.) За нарушения по ал. 1 на настоящия член, виновните лица се наказват с глоба в размер от 50 (25,56 евро) до 200 лева (102,26 евро).
Чл.9 (1) Площадките, на които ще се съхранява оборска тор и отпадъчните води от животновъдния обект, не трябва да създават възможности за отделяне на отровни и вредни емисии в атмосферния въздух, и проникване на същите в почвата и особено в подпочвените води. 

(2) (Изменена и допълнена с Решение № 582 от Протокол № 28/25.07.2025 г.) За нарушения по ал. 1 на настоящия член, виновните лица се наказват с глоба в размер от 100 (51,13 евро) до 300 лева (153,39 евро).

Чл.10 (1) Стопаните са длъжни да се грижат за здравето на животните си, да ги предпазват от болка и страдание, да не ги изоставят и да ги отглеждат така, че да бъдат спазени всички условия за хуманно отношение към животните, условията на ЗЗЖ и ЗВД.  
(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 50 (25,56 евро) до 200 лева (102,26 евро).
Чл.11 (1) Собствениците на селскостопански животни са длъжни да ги извеждат и прибират до и от събирателните пунктове, определени със заповед на кмета на населеното място. 

(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 50 (25,56 евро) до 150 лева (76,69 евро).
Чл.12 (1) Домакинствата, които отглеждат селскостопански животни в личните си стопанства са длъжни да се съобразяват с инфраструктурата на района, да изпълняват зоохигиенните, ветеринарно-санитарните, санитарно-хигиенните изисквания, изискванията на ЗУТ и всички други нормативни документи, уреждащи тази дейност. 

(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 100 (51,13 евро) до 300 лева (153,39 евро).
Чл.13 (1) Собствениците на селскостопански животни се задължават ежемесечно да дезинфекцират помещенията, периодично да организират борба срещу гризачите, а в летния сезон ежеседмично да провеждат дезинсекция и дератизация с препарати, разрешени от МЗ и МОСВ. 

(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 50 (25,56 евро) до 150 лева (76,69 евро).

РАЗДЕЛ ІV

ОРГАНИЗАЦИЯ И КОНТРОЛ НА ДЕЙНОСТИТЕ ПРИ ОТГЛЕЖДАНЕ НА

СЕЛСКОСТОПАНСКИ ЖИВОТНИ В ЛИЧНИ СТОПАНСТВА

Чл.14 (1) При изграждане или реконструкция на сгради за отглеждане на животни в лични стопанства в регулацията на населените места, да се осигуряват следните условия:
1. Отстоянията до регулационните граници на стопанските сгради да са съгласно условията на чл. 42, чл. 44 и чл. 45 от ЗУТ, при минимум 10 метра от съседни жилищни сгради. Посочените отстояния могат да бъдат намалени, при представяне на нотариално заверена декларация за съгласие от съседите;

2. Да има изградени водонепроницаеми подове и стени, позволяващи лесно почистване и дезинфекция;
3.  Да има изградено помещение за съхраняване на фуражите;
4. За сградите, в които се отглеждат животни да има одобрени проекти и издадено строително разрешение, съгласно ЗУТ;

5.  Заустването на отпадъчните води в канализационната мрежа да става при спазване на изискванията на Наредба № 7 за условията и реда за заустване на производствени отпадъчни води в канализационните системи на населените места или в утаечни шахти, когато няма изградена канализация, Наредба № 6 за емисионни норми за допустимото съдържание на вредни и опасни вещества в отпадъчните води, зауствани във водни обекти и Наредба № 9 за ползване на водоснабдителните и канализационни системи; 
(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 100 (51,13 евро) до 500 лева (255,65 евро).
Чл.15 (1) Не се разрешава отглеждането на повече от определените бройки и видове животни, посочени в Приложение № 1 от настоящата Наредба в регулацията на населеното място. Всеки стопанин, който отглежда повече от допустимия брой животни е задължен да представи в общинска администрация Берковица нотариално заверена декларация за съгласие от всички собственици на съседни урегулирани поземлени имоти. Когато съседен имот е общинска собственост е необходимо писмено съгласие от кмета на населеното място. 

(2) Направените замърсявания при прехода на животни по обществени терени или улици в населеното място, незабавно се почистват със собствени средства от собственика на животните. 

(3) Еднокопитните впрегатни животни да преминават през населеното място с предпазни престилки. 

(4) (Изменена и допълнена с Решение № 582 от Протокол № 28/25.07.2025 г.) За нарушения по ал.1, 2 и 3 на настоящия член, виновните лица се наказват с глоба в размер от 100 (51,13 евро) до 300 лева (153,39 евро).
Чл.16 (1) Всяко лично стопанство трябва да има:
1. Регистрация /номер на животновъден обект/ по реда на ЗВД;

2.  Сключен договор с ветеринарен лекар за извършване на мероприятия, предвидени в държавната профилактична програма;

3.  Дневник за вписване на всички проведени лечебно-профилактични мероприятия;

4.  Регистър на животните в животновъдния обект, в който се вписват новородените, закланите, умрелите, продадените и придобитите животни. За всяко новозакупено, заклано и новородено животно, личните стопани уведомяват обслужващия ги ветеринарен лекар в срок от 3 дни. 

(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 50 (25,56 евро) до 150 лева (76,69 евро).
Чл.17 (1) Стопаните трябва незабавно да уведомяват за умрели животни ветеринарния лекар, обслужващ животновъдния обект и обекта за обезвреждане на странични животински продукти, обслужващ територията на Общината. Умрелите животни и птици от личните стопанства се обезвреждат в екарисаж. При липса на действащ екарисаж, собствениците на селскостопански животни подават заявление по образец  до кмета на общината, че желаят труповете на животните да бъдат обезвредени по реда на Наредба № 22 за условията и реда за обезвреждане на странични животински продукти и на продукти, получени от тях, и на специфично рискови материали извън обектите, регистрирани в РВМС. След разглеждане на заявлението, постоянно действаща комисия към Общината определя терен и метод за обезвреждане на труповете. 

(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 100 (51,13 евро) до 300 лева (153,39 евро).
Чл.18 (1) Транспортирането на животни от едно до друго населено място се разрешава след ветеринарен преглед и придружително ветеринарно свидетелство. 

(2) (Изменена и допълнена с Решение № 582 от Протокол № 28/25.07.2025 г.) За нарушенията по ал. 1 на настоящия член, виновните лица се наказват с глоба в размер от 50 (25,56 евро) до 150 лева (76,69 евро).
Чл.19 (1) (Изменена и допълнена с Решение № 582 от Протокол № 28/25.07.2025 г.) Забранява се: 
1. Изхвърляне на отпадъци от животновъдството в контейнерите за битови отпадъци;

2. (Изменена и допълнена с Решение № 582 от Протокол № 28/25.07.2025 г.) Оставянето на животни без надзор, както и свободното им придвижване (без придружител).
3. Замърсяване на общински терени и площи в резултат на отглеждането на селскостопански животни. Направените замърсявания при преходи на животни по обществени терени или улици в населеното място, се почистват със собствени средства от собственика на животните.
4.
Използване на пасища извън определените от община Берковица или кметствата (кметските наместничества) по населени места;
5.
Пашата на селскостопански животни в паркове, дворовете на детски градини, училища и други обществени заведения, зелените площи и лесопаркове в границите на населените места. При нарушения по т. 5 животните могат да се изземват до откриване на собственика им, като се държат и отглеждат в животновъден обект на Община Берковица, след което се връщат обратно на собственика само след надлежен документ за платената глоба/имуществена санкция.
6.
Достъпа на селскостопански животни до сметища;
7.
Отглеждане на селскостопански животни в жилищни сгради;

8.
Причиняване на дискомфорт на жителите на община Берковица, предизвикан от отглеждане на селскостопански животни.

9. Преминаването на животни през града, освен по определените от общината маршрути (Приложение №3).

10. Коленето на животни на тротоарите и уличните платна.

 (2) (Изменена и допълнена с Решение № 582 от Протокол № 28/25.07.2025 г.) За нарушения по ал. 1 на настоящия член, виновните лица се наказват с глоба от 50 (25,56 евро) до 400 лева (204,52 евро).
РАЗДЕЛ V

ОРГАНИЗАЦИЯ И КОНТРОЛ НА ДЕЙНОСТИТЕ ПРИ ОТГЛЕЖДАНЕ 
НА СЕЛСКОСТОПАНСКИ ЖИВОТНИ В ЖИВОТНОВЪДНИ ОБЕКТИ 
С ПРОМИШЛЕН ХАРАКТЕР

Чл.20 (1) Когато се отглеждат по-голям брой животни от цитирания в Приложение № 1 на настоящата Наредба, стопанските постройки за отглеждането им трябва да бъдат разположени извън регулацията на населеното място. Извън границите на населените места се разрешава отглеждането на всички видове животни с разрешение на административните органи /Община, РЗИ, БАБХ, РИОСВ, БД /и при изпълнение на съответните разпоредби по ЗУТ, ЗОЗЗ, ЗООС, ЗВ.

Чл.21 (1) Животновъдните обекти с промишлен характер трябва да бъдат регистрирани съгласно ЗВД. На селскостопанските животни, отглеждани в обектите се осигуряват помещения с подходящо оборудване, съобразено с техния вид, порода, възраст и подходяща жизнена среда и да отговарят на изискванията на Наредба № 44 от 20.04.2006 година за ветеринарномедицинските изисквания към животновъдните обекти на МЗХ . 

(2) Теренът за изграждане на животновъдни обекти да бъде избран и да отговаря на условията на чл. 3 от Наредба № 44 от 20.04.2006 г. за ветеринарномедицинските изисквания към животновъдните обекти на МЗХ . 
(3) Помещенията за отглеждане на свине и оборудването в тях трябва да отговарят на изискванията по чл. 2 от Наредба № 21 от 14.12.2005 г. за минималните изисквания за защита и хуманно отношение при отглеждане на свине на МЗХ . 

(4) (Изменена и допълнена с Решение № 582 от Протокол № 28/25.07.2025 г.) При неспазване на изискванията по ал. 1, 2 и 3 на настоящия член, виновните лица се наказват с глоба в размер от 300 (153,39 евро) до 1000 лева (511,29 евро).
Чл.22 (1) При промишлено отглеждане на селскостопански животни  извън границите на населените места  се изграждат необходимите пречиствателни съоръжения и се съблюдават изискванията на ЗООС. 

(2) (Изменена и допълнена с Решение № 582 от Протокол № 28/25.07.2025 г.) При неспазване на изискванията по ал. 1 на настоящия член, виновните лица се наказват с глоба от 300 (153,39 евро) до 1000 лева (511,29 евро).
Чл.23  (1) Собствениците на животновъдните стопанства провеждат дезинфекционни и дератизационни мероприятия. 

(2) (Изменена и допълнена с Решение № 582 от Протокол № 28/25.07.2025 г.)  За нарушения по ал. 1 на настоящия член, виновните лица се наказват с глоба от 100 (51,13 евро) до 400 лева (204,52 евро).
РАЗДЕЛ VІ

АДМИНИСТРАТИВНО-НАКАЗАТЕЛНИ РАЗПОРЕДБИ

Чл. 24 Контролни органи по смисъла на Наредбата са кметът на Община Берковица, кметовете на населени места или упълномощените от тях длъжностни лица. 
Чл. 25  Контролните органи по чл. 24 извършват проверка по сигнали и жалби от граждани за нарушения по смисъла на настоящата Наредба, само след като същите бъдат подадени писмено и заведени в деловодството на Общината.  
Чл. 26 (1) Нарушенията на разпоредбите на тази Наредба се констатират с констативен протокол, еднократно предписание с фиксиран срок за изпълнение или акт за установяване на извършено административно нарушение. Актовете за установяване на административно нарушение, предписанията и констативните протоколи се съставят от Кмета на Общината, кметовете на кметства и упълномощени от Кмета на общината длъжностни лица от състава на общинската администрация. 

(2) Установяването на административните нарушения, издаването на наказателни постановления, обжалването и изменението на същите се извършват по реда на ЗАНН. 

(3) Наказателните постановления се издават от Кмета на общината или упълномощено от него длъжностно лице. 

(4) При констатиране на престъпление, преписката се изпраща на Районна прокуратура. 
Чл.27 (1) При повторно нарушение от същия вид, размерът на глобата или имуществената санкция се удвоява, а при следващо нарушение санкцията е в петорен размер. 

(2) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид. 

Чл.28 (Изменен и допълнен с Решение № 582 от Протокол № 28/25.07.2025 г.)  Който не допусне длъжностно лице от контролните органи в подлежащите на контрол обекти или не предостави при поискване документи или информация с цел възпрепятстване на проверката, се наказва с глоба от 100 (51,13 евро) до 300 лева (153,39 евро).
Чл.29 За всички неуредени въпроси в тази наредба се прилагат условията на действащите в Република България нормативни актове в тази област. 

ДОПЪЛНИТЕЛНИ РАЗПОРЕДБИ
Чл.30  (1)По смисъла на тази Наредба: 

1. "Селскостопански животни" са едри преживни животни, дребни преживни животни, свине, еднокопитни животни, зайци, пчели, птици и риби, отглеждани и развъждани за производство на животински продукти, други селскостопански цели или за трудова дейност. 

2. „Животновъден обект" е всяко териториално обособено място, на което се отглеждат селскостопански животни. 

3. „Лично стопанство" е животновъден обект, в който се отглеждат животни с цел добив на суровини и храни за лична консумация, съгласно Приложение № 1. 

4. "Зоохигиени изисквания" са изисквания за опазване здравето на животните и гарантиране на тяхното благосъстояние чрез създаване на условия за отглеждане и хранене, съответстващи на техните физиологични нужди. 
5. „Централна градска част“ са териториите в гр. Берковица между улиците: ул. „Берковска река“, ул. „Ангел Кънчев“, ул. „Христо Смирненски“, ул. „Тодорини кукли“, ул. „Екзарх Йосиф“, ул. „Опълченска“, ул. „Сливница“, ул. „Ген. Гурко“, ел. „Тимок“ до ул. „Берковска река“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Наредбата се издава на основание чл. 21, ал. 2 от Закона за местното самоуправление и местната администрация и чл. 133, ал. 1 от Закона за ветеринарномедицинската дейност.
§2. Тази Наредба се приема с Решение № 412 от Протокол № 20/25.09.2020 г. на Общински съвет – Берковица.
§ 3. (нов, приет с Решение № 582 от Протокол № 28/25.07.2025 г.)  Съгласно §6, ал. 2 от Преходните и заключителни разпоредби на Закона за въвеждане на еврото в Република България, настоящата наредба влиза в сила от датата на въвеждане на еврото в България по реда на чл. 3 на Закона за въвеждане на еврото в Република България.

§4. (нов, приет с Решение № 582 от Протокол № 28/25.07.2025 г.)  Наредбата за изменение и допълнение на НАРЕДБА ЗА ОПРЕДЕЛЯНЕ ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА БЕРКОВИЦА е приета с Решение № 582 по Протокол № 28 на дата: 25.07.2025 г. на Общински съвет - Берковица и подлежи на публикуване на интернет сайта на Община Берковица.

§ 5. (нов, приет с Решение № 582 от Протокол № 28/25.07.2025 г.)  Контрол по изпълнението на Наредбата се възлага на Кмета на община Берковица.

Приложение № 1

Максимален допустим брой селскостопански животни, които могат да се отглеждат за лични нужди в жилищните зони в границите на регулация на населените места, по видове:

	№
	Селскостопански животни
	Максимален допустим брой

	1. 
	Едри преживни животни (ЕПЖ) и приплодите им до 12 (дванадесет) месечна възраст
	2

	2. 
	Дребни преживни животни (ДПЖ) с приплодите им до 9 (девет) месечна възраст
	10

	3. 
	Прасета за угояване, различни от свине майки и некастрирани нерези
	3

	4. 
	Еднокопитни и приплодите им до 12 (дванадесет) месечна възраст
	2

	5. 
	Възрастни зайци с приплодите им, но не повече от 100 (сто) броя общо
	10

	6. 
	Възрастни птици, независимо от вида
	50

	7. 
	Бройлери или подрастващи птици, независимо от вида
	100


Приложение № 2

ДО………………………………….                                    вх. №………………………..                          

(Кмет/Кметски наместник)

НА:…………………………………

ГР./С……………………………….

УВАЖАЕМИ, Г-Н/Г-ЖО КМЕТ/КМЕТСКИ НАМЕСТНИК,
Във връзка с чл. 3, т.13 и чл. 7 от Наредбата за обема на животновъдната дейност и местата за отглеждане на селскостопански животни на територията на община Берковица с цел коректно планиране на безплатни за населението масови профилактични мероприятия за защита от заболявания по животните, декларирам следния вид и брой животни:

ДЕКЛАРАЦИЯ


Долуподписаният/долуподписаната……………………………………………….., 

                                                                                /име, презиме и фамилия/

тел…………………, в качеството си на ……………………… на животновъден обект, нерегистриран или регистриран с № …………………………………. с местонахождение на обекта в гр./с………………………………………, общ. Берковица, обл. Монтана

ДЕКЛАРИРАМ, ЧЕ:

1. съм запознат с разпоредбите и изискванията на Наредбата за обема на животновъдната дейност и местата за отглеждане на селскостопански животни на територията на община Берковица;
2. животните, изброени в приложения опис отговарят на наличните животни в обекта.
ОПИС НА ЖИВОТНИТЕ ЗА ЛИЧНА КОНСУМАЦИЯ
	№ по ред
	Вид животни
	брой
	№ по ред
	Вид животни
	брой

	I.
	ЕПЖ
	
	IV.
	Еднокопитни
	

	1.
	Говеда
	
	1.
	коне
	

	а)
	крави
	
	a)
	магарета
	

	б)
	телета
	
	б)
	мулета
	

	2.
	Биволи
	
	в)
	катъри
	

	а)
	биволици
	
	V.
	Птици
	

	б)
	малачета
	
	1.
	кокошеви
	

	II.
	ДПЖ
	
	2.
	водоплаващи
	

	1.
	Овце
	
	VI.
	Пчелни семейства
	

	2.
	Кози
	
	VII.
	Други видове животни
	

	III.
	Свине за угояване  до 3 броя
	
	
	кучета
	

	
	
	
	
	зайци
	


Дата…………………………                                              Подпис……………………………

Гр./с………………………….                                              
                                                       Приложение № 3
ПРИЛОЖЕНИЕ

1. Извеждането на дребен рогат добитък (кози и овце) да се осъществява на малки групи  и отделни животни към сборните пунктове:

- до железопътния прелез в района на старото топливо или 

- пред местността „Калето” на животинския пазар.

2. Определя се следният маршрут за движение на домашните животни (кози и овце):

- ул. „Тинтява”, ул. „Ясен”, ул. „Еделвайс”, ул. „Странджа”, ул. Тополите”, ул. „Пирин”, ул. „Средна гора”, ул. „Парчевич”.

3. Забранява се обособяването на сборни пунктове за домашни животни (кози и овце) в рамките на отделни улици и кръстовища извън горепосочените.

